ธปท.แจงนำทองคำบริจาคเข้าบัญชีทุนสำรองแล้ว
ลูกศิษย์หลวงตามหาบัวทวงถามการดูแลทุนสำรองและทองคำ ด้านผู้ว่าการธปท.แจงนำทองคำบริจาคเข้าในบัญชีสำรองแล้ว
22 ส.ค. 2554

ลูกศิษย์หลวงตามหาบัวทวงถามการดูแลทุนสำรองและทองคำ ด้านผู้ว่าการธปท.แจงนำทองคำบริจาคเข้าในบัญชีสำรองแล้ว
เมื่อวันที่ 22 ส.ค. คณะลูกศิษย์ พระธรรมวิสุทธิมงคล หรือ หลวงตามหาบัว ญาณสัมปัณโน แห่งวัดป่าบ้านตาด อ.เมือง จ.อุดมธานี ได้เดินทางมาที่ธนาคารแห่งประเทศไทย (ธปท.) เพื่อขอรับทราบข้อมูลความชัดเจนในการดูแลทุนสำรองทางการระหว่างประเทศ ซึ่งมีทองคำที่ได้รับบริจาคของหลวงตามหาบัวด้วย จำนวน 13 ตันกับอีก 61 กก.ด้วยว่าธปท.มีนโยบายในการจัดเก็บและดูแลอย่างไรจะมีการนำไปลงทุนหาแหล่งพลังงานสำรองของประเทศจริงตามนโยบายรัฐบาลตามที่เป็นข่าวก่อนหน้านี้จริงหรือไม่
พระอาจารย์นพดล นันทโน เจ้าอาวาสวัดป่า ดอยลับงา จ.กำแพงเพชร กล่าวว่า ติดตามข่าวเรื่องการจะนำเงินสำรองไปลงทุนมาประมาณ 1เดือนแล้ว จึงมีความเป็นห่วง และอยากมาขอคำชี้แจง รวมถึงให้กำลังใจธปท.ในการดูแลทุนสำรองทางการให้มีความมั่นคงด้วย ซึ่งหลังจากรับฟังคำชี้แจงจากตัวแทนผู้บริหารธปท. คือ นางสุชาดา กิระกุล รองผู้ว่าการ ด้านบริหารแล้ว ก็เข้าใจหลักในการดูแล ว่าธปท.ยังคงมุ่งรักษาความมั่นคงของทุนสำรองเงินตราและเศรษฐกิจของประเทศไว้อย่างดี เพราะไม่อยากให้นำเงินทุนสำรองทางการไปลงทุนที่มีความเสี่ยงสูง แต่ควรรักษาไว้ เพื่อเสถียรภาพของระบบเศรษฐกิจและประเทศเอาไว้มากกว่า เพราะตลาดเงินทุนโลกน่าจะมีความปั่นป่วนและมีความเสี่ยงสูง
ด้านนายประสาร ไตรรัตน์วรกุล ผู้ว่าการธนาคารแห่งประเทศไทย(ธปท) ได้ออกหนังสือชี้แจงแก่พระสุดใจ ทันตมโม เจ้าอาวาสวัดป่าบ้านตาดว่า ตามที่ธปท.รับมอบทองคำแท่ง 99.99% น้ำหนักรวมประมาณ 920.5 กิโลกรัมมาตามโครงการช่วยชาติโดยหลวงตามหาบัว เพื่อเข้าคลังหลวง ในบัญชีสำรองพิเศษของทุนสำรองเงินตรา เมื่อวันที่ 7 พ.ค.2554ที่ผ่านมา ธปท.ก็นำไปชั่งน้ำหนักและวิเคราะห์ความบริสุทธิ์ของทองคำโดยการเจะทองคำแท่งหาค่าความบริสุทธิ์ตามมาตรฐาน ซึ่งทำให้สูญเสียน้ำหนักทองคำไปบางส่วน แต่เมื่อเทียบค่าความบริสุทธิ์แล้วยังคงเหลือน้ำหนักทั้งสิ้น 920,512.876339 กรัม ซึ่งได้นำเข้าเก็บในบัญชีสำรองพิเศษของทุนสำรองเงินตราแล้วตั้งแต่วันที่ 7พ.ค.2554ที่ผ่านมา ส่งผลให้สินทรัพย์ในบัญชีสำรองพิเศษเฉพาะในส่วนนี้เพิ่มขึ้นเป็น 1,334 ล้านบาท
ทั้งนี้ ธปท.ยังได้ชี้แจงยอดทองคำจากโครงการช่วยชาติของหลวงตามหาบัวรวมทั้งสิ้น 13ตัน 61 กก. ซึ่งได้นำเข้าบัญชีสำรองพิเศษของทุนสำรองเงินตราเรียบร้อยแล้ว